laion/Wikipedia-Exotic huggingface dataset:
נמייה ננסית מצויה

נמייה ננסית מצויה (שם מדעי: Helogale parvula) היא מין של נמייה קטנה ממשפחת הנמייתיים החיה באזור אפריקה שמדרום לסהרה. היא המין הקטן ביותר במשפחת הנמייתיים. לנמייה זו ראש מחודד וטיפוסי לנמייה, אוזניים קטנות, זנב ארוך ורגליים קצרות עם טפרים חדים. זוהי הנמייה הקטנה ביותר בעולם וגם הטורף הקטן ביותר באפריקה. משקלה מגיע רק ל-210–350 גרם ואורכה 18–28 ס"מ. הפרווה אדמדמה-בהירה עד חומה-כהה. נמייה זו חיה בטבע בערבות וסוואנות אפריקה, ביערות פתוחים ובאזורי שיחים. הם יימצאו באזורים עד גובה 2,000 מ'. הם מורגלים גם לאזורים אנושיים אך מתרחקים מיערות עבותים או מדבריות. תפוצתם בטבע היא ממזרח אפריקה עד מרכז אפריקה ומאריתריאה ואתיופיה בצפון עד לטרנסוואל שבדרום אפריקה. נמייה זו חיה בקבוצות גדולות בטבע (2 עד 30 פרטים) והם חיים יחדיו באותה מאורה ולעיתים קרובות גם בקן גדול של טרמיטים וגם בין אבנים או גזעי עצים. הקבוצה בנויה על היררכיה שבראשה זוג בכיר ושאר הפרטים עוזרים לטפל בגוריהם ולשמור על הלהקה מטורפים. לעיתים הנחלות חופפות לנחלות של נמיות אחרות ואז מתנהלת קטטה רצינית בין שתי הקבוצות. המפסידים עשויים להתרחק כמה קילומטרים מהאזור של המנצחים. הנמיות מתרבות בעונה הגשומה, בין אוקטובר לאפריל. רק הזוג הבכיר מתרבה והם ממליטים 4–6 גורים שמגיעים לבגרות אחרי 10 שבועות. עד אז הם נשארים במאורה הקרקעית שלהם ובני הקהילה שומרים עליהם מטורפים ומשיגים להם מזון. ישנו קשר בין הנמיות הללו לעופות הקלאו ששני המינים אוכלים יחדיו בערבה וכשאחד מוצא טורף הוא משמיע קריאה וכולם בורחים. כמו רוב הנמיות הם אוכלים בשר, בעיקר של חרקים שונים, בעיקר שוכני אדמה, עכבישים, עקרבים, עופות קטנים, מכרסמים קטנים ולטאות ונחשים קטנים. הם יאכלו גם פירות יער שהם ימצאו. הם עצמם נטרפים על ידי חתולים גדולים, עופות דורסים, נחשים ולטאות כמו הכוח וגם קרוב משפחה רחוק שלהם - צבוע מנומר. מדיה וקבצים בנושא נמייה ננסית מצויה בוויקישיתוף נמייה ננסית מצויה, באתר ITIS (באנגלית) נמייה ננסית מצויה, באתר NCBI (באנגלית) נמייה ננסית מצויה, באתר Animal Diversity Web (באנגלית) נמייה ננסית מצויה, בבסיס הנתונים ARKive (באנגלית) נמייה ננסית מצויה, באתר האנציקלופדיה של החיים (באנגלית) נמייה ננסית מצויה, באתר GBIF (באנגלית) נמייה ננסית מצויה באתר הרשימה האדומה של IUCN
חגור לעץ

חיגור (באנגלית: Girdling) הוא פעולה של הסרת רצועה מהקליפה של העץ בכל היקפו ויצירת טבעת סביב הגזע המטרה העיקרית בביצוע פעולה היא העלאת כמות הפרי, כתוצאה מהשארת המוטמעים הנוצרים בפוטוסינתזה בחלק העליון של העץ. מטרה נוספת נהוגה ביערנות. שם משתמשים בשיטה זו כדי למשוך לעץ שבו נעשתה פעולת החגור את החרקים והציפורים ולמנוע מהם להגיע ולפגוע בעצים אחרים מסביב. עצים משתמשים בשני סוגי צנורות נפרדים להובלת מים וחומרים מזינים: העצה, למים וחומרים מומסים מהקרקע כלפי מעלה והשיפה, המובילה בעיקר חומרים שהם תוצרי פוטוסינתזה, כלפי מטה. בתהליך החגור מסירים רצועה מהשיפה ונעצר מעבר סוכרים והורמונים מהעלים לשורשים. העצה של העץ לא נפגעת ולכן העץ יכול להעביר מים ומינרלים מהשורשים לעלים. בעצים בריאים, עיקר השיקום הוא על ידי הצמחת צינורות שיפה חדשים. מדיה וקבצים בנושא חגור לעץ בוויקישיתוף ד"ר אברהם גולדברג, הצמח העילאי בפעולתו, עין חרוד: הוצאת המחבר, 1963, עמ' 79-80 ד"ר עקיבא לונדון, הרב דוד אייגנר, [toraland.org.il חיגור], באתר אנציקלופדיה הלכתית -חקלאית ערך זה הוא קצרמר בנושא חקלאות. אתם מוזמנים לתרום לוויקיפדיה ולהרחיב אותו.
נמיית הסרטנים

נמיית הסרטנים (שם מדעי: Herpestes urva) היא מין של נמייה ממשפחת הנמייתיים, החיה בטבע בדרום-מזרח אסיה באזורי יערות, שדות לחים וביצות. תפוצתה בטבע היא מתת-היבשת ההודית לעבר דרום סין וטאיוואן ולדרום-מזרח אסיה עד למלזיה. זו נמייה אפורה בעלת זנב רחב ואורכה הממוצע 36–52 ס"מ ומשקלה 1–2.3 ק"ג. היא בעלת פס לבן רחב על צווארה והפנים נראות מזוקנות מעט. החום של נמייה זו מוארך יחסית והעיניים והאוזניים קטנים, והזנב קצר ועבה. נמייה זו נפוצה בקבוצות של עד 4 נמיות, והן יוצאות לצוד באזורי נחלים או ביער לפנות ערב או בלילה והן יודעות גם לשחות. כפי ששמן מרמז הטרף העיקרי שלהן הוא סרטנים שונים וגם דגים, צפרדעים, יונקים קטנים, רכיכות, עופות וביציהם וזוחלים קטנים. הנמייה בעלת תפוצה רחבה ואינה בסכנת הכחדה. מדיה וקבצים בנושא נמיית הסרטנים בוויקישיתוף נמיית הסרטנים, באתר ITIS (באנגלית) נמיית הסרטנים, באתר NCBI (באנגלית) נמיית הסרטנים, באתר Animal Diversity Web (באנגלית) נמיית הסרטנים, בבסיס הנתונים ARKive (באנגלית) נמיית הסרטנים, באתר האנציקלופדיה של החיים (באנגלית) נמיית הסרטנים, באתר GBIF (באנגלית) נמיית הסרטנים באתר הרשימה האדומה של IUCN
נמיית הצווארון

נמיית הצווארון (שם מדעי: Herpestes semitorquatus) היא מין של נמייה ממשפחת הנמייתיים, החיה בטבע באזור היערות של אינדונזיה, ברוניי ומלזיה. נפוצה בעיקר באי בורנאו. נמיית הצווארון מגיעה לאורך 45.5-40 ס"מ ומשקלה 4-3 ק"ג. היא בעלת פרווה חומה בהירה ורגליים שחורות. שיער הצוואר שלה גדול ועבה ומכאן שמה. כמו כן היא בעלת אף מוארך, אוזניים קטנות ורגליים וטפרים קטנים. הנמייה חיה בטבע רק באי בורנאו יערות הגשם והיא מין המתמחה בטיפוס. היא חיה לבד ויוצאת לצוד בלילות אוכלת מה שנקרא בדרכה והיא מטפסת כדי לצוד עופות, עטלפים, לטאות עצים וביצים וגם תאכל פירות. לנמייה זו שני תת-מינים: H. s. semitorquatus H. s. uniformis מדיה וקבצים בנושא נמיית הצווארון בוויקישיתוף נמיית הצווארון, באתר ITIS (באנגלית) נמיית הצווארון, באתר NCBI (באנגלית) נמיית הצווארון, באתר Animal Diversity Web (באנגלית) נמיית הצווארון, באתר האנציקלופדיה של החיים (באנגלית) נמיית הצווארון, באתר GBIF (באנגלית) נמיית הצווארון באתר הרשימה האדומה של IUCN
נמייה אסייתית קטנה

נמייה אסייתית קטנה (שם מדעי: Herpestes javanicus) היא מין של נמייה ממשפחת הנמייתיים החיה בטבע באסיה. מין זה של נמייה קטן בהרבה מקרובי משפחתו שחיים באותו אזור. האורך של הנמייה מגיע ל-509-671 מ"מ. הגוף שלה דק ומוארך עם חוטם מחודד, הרגליים קטנות ובעלות טפרים והזנב עבה וארוך. הזכרים גדולים ובעלי ראש גדול וחזק יותר מהנקבות. נמיות אלה חיות ביערות פתוחים יחסית, ערבות ואזורים הרריים ברחבי אסיה מעיראק ועד לסין וכנראה גם באי ג'אווה, אך הן הופצו על ידי האדם למדינות שונות כמו הוואי, איי הודו המערביים ויערותיה של דרום אמריקה וגם לאיים באוקיינוס השקט, ההודי ואיי הים התיכון, בכל האזורים הללו הנמיות הטורפות והקולניות הן נזק אקולוגי גדול. הן מסוגלות לחיות גם באזורי הומי אנשים. הנמייה היא ציידת הניזונה בעיקר ממכרסמים קטנים ומזוחלים, כולל נחשים. הנמייה מהפנטת נחשים כגון מיני קוברה, צפע הודי וצפע, מרקדת סביב הנחש ומקשה עליו להכות בה. אז היא תוקפת אותו ובנשיכה בראשו הורגת את הנחש. היא גם חסינה לארס של נחשי פתן. בנוסף לחיות היא תאכל גם פירות וירקות שהיא תמצא. הנמיות חיות במבנה של קבוצות קטנות משוטטות יחדיו. תת-מיני הנמייה הם: H. j. javanicus H. j. exilis H. j. orientalis H. j. pallipes H. j. palustris H. j. peninsulae H. j. perakensis H. j. rafflesii H. j. rubifrons H. j. siamensis H. j. tjerapai המין נמייה הודית קטנה (Herpestes auropunctatus) הופרד למין עצמאי לאחר שנחשב בעבר לתת-מין שלה. מדיה וקבצים בנושא נמייה אסייתית קטנה בוויקישיתוף נמייה אסייתית קטנה, באתר ITIS (באנגלית) נמייה אסייתית קטנה, באתר NCBI (באנגלית) נמייה אסייתית קטנה, באתר Animal Diversity Web (באנגלית) נמייה אסייתית קטנה, באתר האנציקלופדיה של החיים (באנגלית) נמייה אסייתית קטנה, באתר GBIF (באנגלית) נמייה אסייתית קטנה באתר הרשימה האדומה של IUCN
נמייה הודית חומה

נמייה הודית חומה (שם מדעי: Herpestes fuscus) היא מין של נמייה החיה בטבע רק בקצה הדרום-מערבי של הודו ובסרי לנקה. לעיתים היא נחשבת לתת-מין של נמייה אסייתית קטנה. זו נמייה גדולה יחסית למיני הנמיות האסייתיים והיא מגיעה למשקל 2-7 ק"ג כשאורכה 19-33 ס"מ. היא בעלת פרווה חומה כהה והרגליים שחורות. הזנב עבה וארוך מאוד כשני שלישים מאורך הגוף. לנמייה פרווה עבה על רגליה האחוריות מה שעוזר להבחין במינה. הם חיים בטבע באזורים הרריים בטווח גובה 700-1,300 מטרים בהרי גהט המערביים בעיקר במדינות קרנאטקה וקרלה ובקצה טאמיל נאדו שבהודו ובעיקר בהרי נלג'ירי וכן בסרי לנקה. נמייה זו מצויה בסכנת הכחדה עקב הפגיעה באזור חיותה ועקב פיזורי אוכלוסיות בין ההרים השונים. הנמיות הם ציידות ליליות הניזונות מיצורים קטנים כמו עכברים, חולדות, חרקים, עכבישים, עקרבים, לטאות ונחשים כולל ארסיים. הנמייה מחוסנת מארס של נחשים כמו הקוברה המרשים. היא תאכל גם פירות שהיא תמצא. נמייה נמייה מצויה מדיה וקבצים בנושא נמייה הודית חומה בוויקישיתוף נמייה הודית חומה, באתר ITIS (באנגלית) נמייה הודית חומה, באתר NCBI (באנגלית) נמייה הודית חומה, בבסיס הנתונים ARKive (באנגלית) נמייה הודית חומה, באתר האנציקלופדיה של החיים (באנגלית) נמייה הודית חומה, באתר GBIF (באנגלית) נמייה הודית חומה באתר הרשימה האדומה של IUCN
נמיית רודי

נמיית רודי (שם מדעי: Herpestes smithii) היא מין של נמייה גדולה ממשפחת הנמייתיים, החיה בטבע ביערות ומישורים פתוחים ברחבי הודו וגם בסרי לנקה. הנמייה בעלת פרווה חומה-אדמדמה וזנב ארוך. היא מזכירה את הנמייה ההודית האפורה, אך גדולה ממנה ופרוותה אדמדמה ולא חומה וכן הזנב בקצה שלה שחור, ולמרות זאת הם חיים בכמעט אותם סביבות ברחבי הודו. אורכה של הנמייה 39-47 ס"מ ומשקלה 2.7 ק"ג. אלו הם חיות יער החיות בבדידות יחסית, אך נפוצים גם בשדות אורז ומישורים גבוהים שונים. כמו רוב הנמיות הם צדות ביום ובלילה. הנמייה אוכלת בשר של חיות קטנות יותר ולא מפחדת לתקוף גם נחשים ארסיים, אותם היא מהפנטת בריקודה המהיר וכשהנחש מתעייף היא נושכת אותו בצווארו והורגת אותו. בנוסף לנחשים היא אוכלת חרקים, עכבישים, עקרבים, מכרסמים קטנים, לטאות ואף דגים. הם אוכלים גם פירות וירקות שהם מוצאים. לעיתים המקומיים צדים אותם עקב מנהגם לטרוף תרנגולות שהם מוצאים. עם זאת לא נשקפת להם סכנת הכחדה. מדיה וקבצים בנושא נמיית רודי בוויקישיתוף נמיית רודי, באתר ITIS (באנגלית) נמיית רודי, באתר NCBI (באנגלית) נמיית רודי, באתר Animal Diversity Web (באנגלית) נמיית רודי, באתר האנציקלופדיה של החיים (באנגלית) נמיית רודי, באתר GBIF (באנגלית) נמיית רודי באתר הרשימה האדומה של IUCN
נמייה שחורת-כפות

נמייה שחורת-כפות (שם מדעי: Bdeogale nigripes) היא מין של טורף קטן השייך למשפחת הנמייתיים, החיה בטבע במרכז אפריקה. נמייה זו נפוצה ביערות במדינות:אנגולה, קמרון, הרפובליקה הדמוקרטית של קונגו, גבון, הרפובליקה של קונגו וניגריה. זוהי נמייה גדולה שאורכה 35–40 ס"מ ומשקלה 2–3.5 ק"ג. היא בעלת זנב ארוך, פרווה חומה-כהה ארוכה וכפי ששמה מרמז גם כפות רגליים שחורות והיא בעלת 4 אצבעות ברגל בשונה מרוב הנמיות, להם 5 אצבעות. הנמייה חיה ביערות סבוכים, יערות במבוק וביצות סבוכות מעט. הם יוצאים בלילה לציד שמבוסס בעיקר על מכרסמים וחרקים, אך גם על פירות. לא ידוע הרבה על הרגלי הנמייה, אך מעריכים שהיא לא בסכנת הכחדה. מדיה וקבצים בנושא נמייה שחורת-כפות בוויקישיתוף נמייה שחורת-כפות, באתר ITIS (באנגלית) נמייה שחורת-כפות, באתר NCBI (באנגלית) נמייה שחורת-כפות, באתר Animal Diversity Web (באנגלית) נמייה שחורת-כפות, באתר האנציקלופדיה של החיים (באנגלית) נמייה שחורת-כפות, באתר GBIF (באנגלית) נמייה שחורת-כפות באתר הרשימה האדומה של IUCN
נמייה עבת-זנב

נמייה עבת-זנב (שם מדעי: Bdeogale crassicauda) היא מין של טורף קטן השייך למשפחת הנמייתיים, החיה בטבע במרכז אפריקה מדרומה של קניה עד למרכז מוזמביק. זוהי נמייה קטנה שאורכה 40–50 ס"מ ומשקלה 0.9-1.6 ק"ג. היא בעלת פרווה עבה ואפורה ופנים מוארכות ומחודדות מעט. כפי שמשתמע משמה היא בעלת זנב ארוך ועבה. הנמייה חיה בחבורות קטנות בערבות עשב ואוכלת מגוון מזונות מהחי והצומח, בעיקר חרקים, יונקים קטנים, זוחלים כמו נחשים, עופות וביצים וגם פירות. זו נמייה חשאית שלא ידוע הרבה עליה. B. c. crassicauda - נפוץ במרכז מוזמביק, מלאווי וזמביה B. c. nigrescens - נפוץ במרכז קניה B. c. omnivora - נפוץ בחופים הצפוניים של טנזניה ושל קניה. מצוי בסכנת הכחדה B. c. puisa - נפוץ בצפון מוזמביק ודרום טנזניה B. c. tenuis - נפוץ בזנזיבר. עלול להיות בסכנת הכחדה בקרוב מדיה וקבצים בנושא נמייה עבת-זנב בוויקישיתוף נמייה עבת-זנב, באתר ITIS (באנגלית) נמייה עבת-זנב, באתר NCBI (באנגלית) נמייה עבת-זנב, באתר Animal Diversity Web (באנגלית) נמייה עבת-זנב, באתר האנציקלופדיה של החיים (באנגלית) נמייה עבת-זנב, באתר GBIF (באנגלית) נמייה עבת זנב באתר inaturalist נמייה עבת-זנב באתר הרשימה האדומה של IUCN
נמיית ג'קסון

נמיית ג'קסון (שם מדעי: Bdeogale jacksoni) היא מין של טורף קטן השייך למשפחת הנמייתיים, שתפוצתה בטבע היא באזור קטן מאוד באפריקה במדינות: קניה, אוגנדה וטנזניה. מצב השימור שלה הוא קרוב לסיכון. היא קרויה ע"ש המגלה שלה פרדריק ג'קסון (1860–1929). נמיית ג'קסון היא נמייה בינונית שאורכה מעל 50 סנטימטרים ומשקלה 2–3 קילוגרם. הפרווה הארוכה היא בצבע שחור-לבן, אך החזה, הצוואר והצד התחתון של הפנים והלחיים הם צהבהבים. הרגליים חומות או שחורות והזנב העבה לבן. נמייה זו חיה בטבע ביערות הרריים, יערות במבוק וג'ונגלי שפלה אפריקאים והיא מחפשת טרף באזורי ביצות סבוכים באזורים אלה. נמייה זו יוצאת בלילה ומתחבאת בין השיחים. הנמייה היא אוכלת בשר שניזונה מחרקים שונים כולל נמלים ציידות, חיפושיות, מכרסמים קטנים (בעיקר מהסוגים Praomys, Otomys ו-Dasymys) המהווים 50% מהתזונה, וכן לטאות, נחשים, ביצים, רכיכות ותולעים. לא ידוע הרבה על הרבייה אצלם, אך הם חיים לבדם או בזוגות ולא בלהקות. נמייה נמייה שחורת-כפות נמייה עבת-זנב מדיה וקבצים בנושא נמיית ג'קסון בוויקישיתוף נמיית ג'קסון, באתר ITIS (באנגלית) נמיית ג'קסון, באתר NCBI (באנגלית) נמיית ג'קסון, באתר Animal Diversity Web (באנגלית) נמיית ג'קסון, בבסיס הנתונים ARKive (באנגלית) נמיית ג'קסון, באתר האנציקלופדיה של החיים (באנגלית) נמיית ג'קסון, באתר GBIF (באנגלית) נמיית ג'קסון באתר הרשימה האדומה של IUCN
נמייה ננסית

נמייה ננסית (שם מדעי: Helogale) הוא סוג של נמייה החיה באפריקה שמדרום לסהרה. נמיות אלה הן הנמיות הקטנות ביותר בעולם. משקלן הממוצע עד 350 גרם ואורכן 20-27 ס"מ. הן חיות בחבורות קטנות בסוואנות באפריקה וניזונות מיצורים קטנים כמו חרקים, זוחלים קטנים ומכרסמים. בסוג זה שני מינים: נמייה ננסית אתיופית (Helogale hirtula) - נפוצה רק באזור מזרח אפריקה בקניה, סומליה ואתיופיה. יש לה חמישה תת-מינים. נמייה ננסית מצויה (Helogale parvula) - נפוצה בדרום מזרח אפריקה מאתיופיה ואריתריאה עד לדרום אפריקה. יש לה שבעה תת-מינים. מדיה וקבצים בנושא נמייה ננסית בוויקישיתוף נמייה ננסית, באתר ITIS (באנגלית) נמייה ננסית, באתר NCBI (באנגלית) נמייה ננסית, באתר Animal Diversity Web (באנגלית) נמייה ננסית, באתר האנציקלופדיה של החיים (באנגלית) נמייה ננסית, באתר GBIF (באנגלית)
ניקולאוס פון פאלקנהורסט

ניקולאוס פון פאלקנהורסט (בגרמנית: Nikolaus von Falkenhorst;‏ 17 בינואר 1885 – 18 ביוני 1968) היה גנרל גרמני במלחמת העולם השנייה שהתפרסם בחלקו במערכה בנורווגיה במלחמת העולם השנייה. פון פאלקנהורסט נולד ב-17 בינואר 1885 בברסלאו שבשלזיה למשפחת האצולה יאסטז'מבסקי, וב-1911 גירמן את שם משפחתו לפאלקנהורסט - "קן הבז". ב-1903 התגייס לצבא הגרמני הקיסרי והצטרף לרגימנט הגרנדירים ה-7 "המלך וילהלם ה-1" (המערב פרוסי ה-2), עמו לחם במהלך מלחמת העולם הראשונה, שבה הועלה לדרגת האופטמן (מקביל לסרן). לאחר המלחמה הצטרף לפרייקור, ולאחר מכן שירת ברייכסווהר, ומילא בו תפקידי פיקוד ומטה. ב-1 בפברואר 1925 הועלה לדרגת מיור, וב-1 בפברואר 1928 מונה למפקד הגדוד ה-1 ברגימנט הרגלים ה-1 (הפרוסי). ב-1 בינואר 1930 הועלה לדרגת אוברסט לוטננט, וב-1 באוקטובר 1932 הועלה לדרגת אוברסט. בין 1933 ל-1935 שירת כנספח צבאי בצ'כוסלובקיה, הונגריה ורומניה, ולאחר מכן הועלה לדרגת גנרל מיור, ומונה לראש מטה קבוצת הארמייה השלישית (שהפכה מאוחר יותר לארמייה השמינית). ב-1 באוקטובר 1936 מונה למפקד הדיוויזיה ה-32, וב-1937 הועלה לדרגת גנרל לוטננט. ב-10 באוגוסט 1939 מונה למפקד הקורפוס ה-21. עם פרוץ מלחמת העולם השנייה היה פון פאלקנהורסט מפקד הקורפוס ה-21, שהיה חלק מהארמייה השלישית, ופיקד עליו במהלך המערכה בפולין, וב-1 באוקטובר 1939 הועלה לדרגת גנרל חיל הרגלים. ב-20 בפברואר 1940 מינה היטלר את פון פאלקנהורסט לאחראי על תכנון הפלישה לנורווגיה, וזה הגיש להיטלר את תוכנית הפלישה ב-21 בפברואר. על פי התוכנית, תוקצה דיוויזיה גרמנית אחת לשם כיבוש כל אחד מנמליה החשובים של נורווגיה - אוסלו, כריסטיאנסנד, ברגן, טרונדהיים ונרוויק. ב-9 באפריל 1940 החלו הכוחות הגרמניים בפלישתם לנורווגיה. הפלישה נחלה הצלחה גדולה, ונורווגיה נכבשה על אף לחימה עזה של הצבא הנורווגי וחיל המשלוח הבריטי-צרפתי, אולם הקריגסמרינה ספג אבדות כבדות במהלך הלחימה. ב-30 באפריל 1940 קיבל פון פאלקנהורסט על פעולותיו בנורווגיה את עיטור צלב האבירים של צלב הברזל, וב-19 ביולי הועלה לדרגת גנרל אוברסט. ב-19 בדצמבר 1940 מונה פון פאלקנהורסט למפקד ארמיית נורווגיה, ובהמשך מונה למושל הצבאי של נורווגיה. בתפקידו זה הורה לחייליו להתייחס לאזרחים בכבוד. בדצמבר 1942 תכנן את מבצע "השועל הארקטי" לכיבוש שוודיה עם 10 דיוויזיות, שלבסוף לא יצא אל הפועל. בדצמבר 1944 הודח פון פאלקנהורסט מתפקידו עקב חילוקי דעות עם יוזף טרבובן - הרייכסקומיסר של נציבות הרייך נורווגיה (אנ'). פון פאלקנהורסט קיבל ב-20 בינואר 1945 את עיטור הצלב הגרמני בכסף, ונשאר בעתודת המילואים עד סוף המלחמה, ואז נפל בשבי הבריטים. לאחר המלחמה נשפט פון פאלקנהורסט בבית דין צבאי בריטי-נורווגי משותף על פשעי מלחמה ונידון למוות ב-2 באוגוסט 1946. עונש המוות הומר מאוחר יותר ל-20 שנות מאסר ב-4 בדצמבר 1946, אך לבסוף שוחרר פון פאלקנהורסט ב-13 ביולי 1953 עקב בריאות לקויה. לאחר שחרורו התיישב פון פאלקנהורסט בהולצמינדן - לשם ברחה משפחתו משלזיה בסוף המלחמה. הוא התגורר שם עד מותו ב-18 ביוני 1968 מהתקף לב. מדיה וקבצים בנושא הגנרל ניקולאוס פון פאלקנהורסט בוויקישיתוף ניקולאוס פון פאלקנהורסט באתר Lexikon der Wehrmacht (בגרמנית) ניקולאוס פון פאלקנהורסט, באתר "Find a Grave" (באנגלית)
נמייה עבת-זנב (סוג)

נמייה עבת-זנב (שם מדעי: Bdeogale) הוא סוג של טורפים ממשפחת הנמייתיים בו 3 מינים החיים בערבות עשב וביערות גשם במערבה של אפריקה. אלו נמיות גדולות שמסתתרות במשך היום ובלילה יוצאים לצוד יצורים קטנים כמו חרקים, זוחלים ועכברים. נמייה שחורת-כפות (Bdeogale nigripes) - נפוצה בעיקר בקניה וטנזניה נמיית ג'קסון (Bdeogale jacksoni) - נפוצה בעיקר בקניה, טנזניה ואוגנדה. קרובה לסכנה בטבע נמייה עבת-זנב (Bdeogale crassicauda) - נפוצה מניגריה עד לרפובליקה הדמוקרטית של קונגו בכמה מיונים משייכים את תת-המין של הנמייה עבת-הזנב Bdeogale crassicauda omnivora למין עצמאי (Bdeogale omnivora). מדיה וקבצים בנושא נמייה עבת-זנב בוויקישיתוף נמייה עבת-זנב, באתר ITIS (באנגלית) נמייה עבת-זנב, באתר NCBI (באנגלית) נמייה עבת-זנב, באתר Animal Diversity Web (באנגלית) נמייה עבת-זנב, באתר האנציקלופדיה של החיים (באנגלית) נמייה עבת-זנב, באתר GBIF (באנגלית)
נמייה מפוספסת

נמייה מפוספסת או מונגוס (שם מדעי: Mungos; משמעות השם הוא "נמייה") הוא סוג של טורפים קטנים ממשפחת הנמייתיים החיים ברחבי אפריקה שמדרום לסהרה בסוואנה. ומתגודדים בחבורות גדולות. ישנם 2 מיני מונגוסים: נמייה מפוספסת גמביאנית (Mungos gambianus) - חי במערב אפריקה מגמביה עד לניגריה נמייה מפוספסת מצויה (Mungos mungo) - חי במרבית אפריקה שמדרום לסהרה עד לדרום אפריקה ברחבי הסוואנות. אלו הם טורפים זריזים הניזונים ממגוון יצורים קטנים וגם מפירות וירקות שהם מוצאים. הם לא מפחדים ממאבק בנחשים ארסיים ומתמחים גם בשבירת ביצים על ידי הפלתן על אבנים. מדיה וקבצים בנושא נמייה מפוספסת בוויקישיתוף נמייה מפוספסת, באתר ITIS (באנגלית) נמייה מפוספסת, באתר NCBI (באנגלית) נמייה מפוספסת, באתר Animal Diversity Web (באנגלית) נמייה מפוספסת, באתר האנציקלופדיה של החיים (באנגלית) נמייה מפוספסת, באתר GBIF (באנגלית) נמייה מפוספסת, באתר Mammal Species of the World
קוסימן שטוח-ראש

קוסימן שטוח-ראש (שם מדעי: Crossarchus platycephalus) הוא מין של נמייה מהסוג קוסימן החי בטבע באפריקה והוא אנדמי למדינות: בנין, קמרון וניגריה. בעבר הוא נחשב לתת-מין של קוסימן מצוי והוא דומה לו בגופו ובממדיו. אורכו הממוצע 16–21 ס"מ ומשקלו 0.5-1.5 ק"ג. הם בעלי פרווה חומה כהה וזנב קצר ביותר. האף מוארך והאוזנים והעיניים קטנות. הקוסימנים חיים בחבורות קטנות ביערות מערב אפריקה. הם יוצאים בלילות לצוד וניזונים מיצורים קטנים כמו חרקים, מכרסמים קטנים, זוחלים כמו לטאות ונחשים, ביצים וגם פירות. קוסימן מצוי נמייה נמייה ננסית מצויה מדיה וקבצים בנושא קוסימן שטוח-ראש בוויקישיתוף קוסימן שטוח-ראש, באתר ITIS (באנגלית) קוסימן שטוח-ראש, באתר NCBI (באנגלית) קוסימן שטוח-ראש, באתר Animal Diversity Web (באנגלית) קוסימן שטוח-ראש, באתר האנציקלופדיה של החיים (באנגלית) קוסימן שטוח-ראש, באתר GBIF (באנגלית) קוסימן שטוח-ראש באתר הרשימה האדומה של IUCN
קוסימן אנגולי

קוסימן אנגולי (שם מדעי: Crossarchus platycephalus) הוא מין של נמייה מהסוג קוסימן החי בטבע באפריקה הטרופית. זהו מין של נמייה ננסית החיה ביערות גשם באפריקה ואינה נפוצה לעיני אנשים. אורכה הממוצע 32-36 ס"מ ומשקלו 0.5-1.6 ק"ג. הוא בעל פרווה כהה וחוטם ארוך מעט אך אוזניים קטנות. הקוסימן נמצא בסיכון עקב אובדן מקום חיות ועקב ציידים ילידים לבשרו. ישנם 2 תת-מינים לקוסימן: C. a. ansorgei - הנפוץ בעיקר באנגולה C. a. nigricolor - הנפוץ בעיקר בזאיר לא ברור מה מצב השימור של הקוסימן עקב חשאיותו וחייו בין ביערות הטרופיים. מקום עיקרי בו הוא נמצא הוא הפארק הלאומי סלונגה שבקונגו. קוסימן מצוי נמייה נמייה ננסית מצויה מדיה וקבצים בנושא קוסימן אנגולי בוויקישיתוף קוסימן אנגולי, באתר ITIS (באנגלית) קוסימן אנגולי, באתר NCBI (באנגלית) קוסימן אנגולי, באתר Animal Diversity Web (באנגלית) קוסימן אנגולי, באתר האנציקלופדיה של החיים (באנגלית) קוסימן אנגולי, באתר GBIF (באנגלית) קוסימן אנגולי באתר הרשימה האדומה של IUCN
קוסימן אלכסנדר

קוסימן אלכסנדר (שם מדעי: Crossarchus alexandri) הוא מין של נמייה מהסוג קוסימן החי בטבע ביבשת אפריקה בעיקר סביב המדינות קונגו ואוגנדה. קוסימן זה קרוב למין קוסימן אנגולי ודומה לו במראו ובממדיו. אורכו 30–45 ס"מ ומשקלו 0.45–1.4 ק"ג. הזנב מגיע ל-15–25 ס"מ. הקוסימן האלכסנדרי גם חי באתרים חופפים לקוסימן האנגולי וחי כמותו ביערות גשם. הוא יוצא בלילות לחפש מזון וניזון מחרקים וזחלים, עכבישים, סרטנים, מכרסמים קטנים וזוחלים קטנים וגם מפירות. הם מתרבים בכל ימות השנה והגורים נולדים לאחר 8 שבועות. הם נגמלים אחרי 3 שבועות ומגיעים לבגרות מינית אחרי 3 חודשים. קוסימן מצוי נמייה נמייה ננסית מצויה מדיה וקבצים בנושא קוסימן אלכסנדר בוויקישיתוף קוסימן אלכסנדר, באתר ITIS (באנגלית) קוסימן אלכסנדר, באתר NCBI (באנגלית) קוסימן אלכסנדר, באתר Animal Diversity Web (באנגלית) קוסימן אלכסנדר, באתר האנציקלופדיה של החיים (באנגלית) קוסימן אלכסנדר, באתר GBIF (באנגלית) קוסימן אלכסנדר באתר הרשימה האדומה של IUCN
קוסימן

קוסימן (שם מדעי: Crossarchus) הוא סוג של טורפים קטנים ממשפחת הנמייתיים בעלי אף מוארך, החיים במאורות בקרקע ויוצאים לצוד בלילות ביערות ובביצות סבוכות במערב אפריקה מאוגנדה עד סיירה לאון. קוסימן אלכסנדר (Crossarchus alexandri) קוסימן אנגולי (Crossarchus ansorgei) קוסימן מצוי (Crossarchus obscurus) קוסימן שטוח-ראש (Crossarchus platycephalus) מדיה וקבצים בנושא קוסימן בוויקישיתוף קוסימן, באתר ITIS (באנגלית) קוסימן, באתר NCBI (באנגלית) קוסימן, באתר Animal Diversity Web (באנגלית) קוסימן, באתר האנציקלופדיה של החיים (באנגלית) קוסימן, באתר GBIF (באנגלית)
מורשה נגישות

מורשה נגישות הוא אדם שתפקידו לסייע באפיון, תכנון, בקרה, ופיקוח על יישום דרישות להתאמות נגישות השירות ללקוחות עם מוגבלות על פי דרישות חוק שוויון זכויות לאנשים עם מוגבלות, כך שאנשים עם מוגבלות יוכלו לצרוך שירותים אלה באופן שוויוני, עצמאי ובטיחותי. יש להבחין בין מורשה נגישות מבנים תשתיות וסביבה (מתו"ס), האחראי לרכיבים הבנויים והתשתיתיים, לבין מורשה נגישות השירות, האחראי להתאמות בשירות, כולל אביזרים (ריהוט, שילוט, מערכות שמע) ונהלים (פטור מתור במקרים מסוימים, אפשרות להסתייע במלווה ובחיית שירות, התאמות בדרכי היבחנות). לקבלת הסמכה כמורשה נגישות השירות יש לעמוד באחת מההגדרות הבאות: אדריכל, מהנדס או הנדסאי. בעל מקצוע אקדמי או טכנולוגי אשר שר הכלכלה, בהתייעצות עם נציב שוויון זכויות לאנשים עם מוגבלות, הכיר בו כמקצוע מתאים להכרה בו כמורשה לנגישות השירות, לרבות רופא, אח, מרפא בעיסוק, פיזיותרפיסט, פסיכולוג, עובד סוציאלי, או קלינאי תקשורת; סוציולוג, מהנדס תעשייה וניהול, וכן מעצב פנים, עוסק בחינוך, עוסק במדעי ההתנהגות, אם הם בעלי תואר אקדמי בתחום העיסוק. בעל תואר אקדמי מוכר בנגישות לאנשים עם מוגבלות. בעל תואר שני בתחום כלשהו. בנוסף, על מורשה נגישות לעמוד בתנאים שבחוק, הכוללים, בין היתר, קורס מורשי נגישות השירות, הכשרות מקצועיות, עמידה בבחינות ורישום בפנקס מורשי נגישות השירות המנוהל על ידי משרד הכלכלה. מורשה נגישות מנחה את ספקי השירותים ביצירת תנאים שיבטיחו את מתן השירות לאנשים עם מוגבלות באופן שוויוני, וברמת נוחות, איכות ובטיחות כפי שניתנת לכלל הציבור. תנאים אלו נוספים על תנאי נגישות המבנה. דוגמה: שירות הניתן במבנה הומה אדם ודורש מעבר בין מספר נותני שירות, אינו נגיש לאנשים עם מוגבלות שכלית, המתקשים להתמצא, גם אם המבנה עצמו נגיש. מורשי נגישות השירות מנחים את החייבים בנגישות לגבי: זיהוי והסרת חסמי נגישות הקיימים בתהליכי שירות ובאופן בו השירות ניתן בפועל, והסרתם. התאמת עיצוב הפנים של המקומות בהם ניתן השירות – ריהוט, שילוט, אמצעי עזר וכדומה. התאמת אמצעי מתן השירות. התאמת המידע הנמסר ללקוחות בכתב ובעל פה. הדרכת עובדים לגבי מתן שירות נגיש לאנשים עם מוגבלות. התאמות נוספות במקומות המיועדים לאנשים עם מוגבלות - כגון משרדי המוסד לביטוח לאומי, לשכות רווחה, מעונות יום שיקומיים ומתקני ספורט המיועדים לאנשים עם מוגבלות וכדומה. ייעוץ למעסיקים המבקשים להתאים את מקום העבודה לעובד עם מוגבלות ולקבל לשם כך מימון מהמדינה. מורשה לנגישות השירות, באתר של נציבות שוויון זכויות לאנשים עם מוגבלות מורשי נגישות (אורכב 15.10.2015 בארכיון Wayback Machine), באתר של משרד הכלכלה אתר נציבות שוויון זכויות לאנשים עם מוגבלות פלדמן, ד. דניאלי-להב, י. וחימוביץ, ש. (עורכים). (2007). נגישות החברה הישראלית לאנשים עם מוגבלות בפתח המאה ה-21. ירושלים: משרד המשפטים.
נמייה דקה

נמייה דקה (שם מדעי: Galerella) היא סוג של נמייתיים החיים ברחבי אפריקה וכוללים 4 מינים בעלי גוף מוארך וזנבות ארוכים עם קצה שחור. הם חיים בסוואנות, בקבוצות קטנות בהם הם מחפשים ואוכלים מזון הן מהחי והן מהצומח. חלק מהחוקרים רואים בסוג זה טקסון מבוטל הכלול בסוג נמייה (Herpestes). ישנם 4 מיני נמיות בסוג: נמייה דקה אנגולית (Galerella flavescens) - נפוצה באנגולה ונמיביה נמייה דקה סומאלית (Galerella ochracea) - אנדמית למדינת סומליה נמייה דקה אפורה (Galerella pulverulenta) - נפוצה בדרום אפריקה ובקצה אנגולה נמייה דקה שחורת-זנב (Galerella sanguinea) - נפוצה במרבית אפריקה שמדרום לסהרה מספר חוקרים משייכים לסוג גם את הנמייה המצויה, החיה בישראל. מדיה וקבצים בנושא נמייה דקה בוויקישיתוף נמייה דקה, באתר ITIS (באנגלית) נמייה דקה, באתר NCBI (באנגלית) נמייה דקה, באתר Animal Diversity Web (באנגלית) נמייה דקה, באתר האנציקלופדיה של החיים (באנגלית) נמייה דקה, באתר GBIF (באנגלית) נמייה דקה ב־directionlessbones